Diari Oficial de la Generalitat Valenciana


Sumari del DOGV 4618, del 29-10-2003 (2003/11983)

ORDE de 21 d'octubre de 2003, de la consellera d'Agricultura, Pesca i Alimentació, sobre delegació de competències en el sotssecretari i en els directors generals de la Conselleria d'Agricultura, Pesca i Alimentació.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4618

Data del DOGV
:   29-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/11779


Data del document
:   21-10-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * delegació de poders
    * competència administrativa
    * administració regional

ORDE de 21 d'octubre de 2003, de la consellera d'Agricultura, Pesca i Alimentació, sobre delegació de competències en el sotssecretari i en els directors generals de la Conselleria d'Agricultura, Pesca i Alimentació. [2003/X11428]
  
Mitjançant el Decret 71/2003, de 21 de juny, del Consell de la Generalitat, es crea la Conselleria d'Agricultura, Pesca i Alimentació, i se n'aprova el Reglament orgànic i funcional per mitjà del Decret 118/2003, d'11 de juliol.
  
Raons d'oportunitat aconsellen realitzar determinades delegacions de competències, per tal d'aconseguir la màxima agilitat i eficàcia administratives.
  
Per tant, fent ús de les facultats que em conferixen els articles 44 i 68 de la Llei 5/1983, de 30 de desembre, de Govern Valencià,
  
ORDENE
  
Article 1
  
Delegar en el sotssecretari d'Agricultura, Pesca i Alimentació, tret d'allò que es disposa en l'article 2 d'esta orde, les competències següents:
  
a) La resolució dels recursos administratius i la suspensió de l'execució dels actes impugnats, en els termes legalment establits.
  
b) Resoldre els expedients sancionadors.
  
c) Autoritzar i disposar els gastos propis dels servicis de la Conselleria, i la liquidació del crèdit exigible, dins dels límits legals i pressupostaris, així com la sol·licitud de l'ordenació de pagaments corresponents, inclosa l'aprovació o la conformitat de qualsevol document comptable que siga necessari en l'execució dels pressuposts de gastos i ingressos.
  
d) Exercir les facultats ordinàries en matèria de contractació administrativa, amb el límit de 300.000 euros.
  
e) L'aprovació dels expedients de modificació de crèdits que siguen competències d'esta conselleria, segons els límits legals i pressupostaris vigents, així com les propostes d'aprovació d'aquells expedients de modificació de crèdits l'aprovació dels quals corresponga a altres òrgans de la Generalitat Valenciana.
  
f) Exercir la potestad disciplinària, en els termes establits en la normativa en matèria de funció pública.
  
g) L'autorització al personal al servici de la Conselleria per a efectuar viatges a l'estranger.
  
Article 2
  
Delegar en els directors generals de la Conselleria d'Agricultura, Pesca i Alimentació les competències següents:
  
a) L'autorització de gastos, disposició, liquidació de crèdits exigibles i sol·licituds d'ordenació de pagaments corresponents als contractes menors dels capítols II i VI, i els de qualsevol import del capítol VIII, dels seus programes pressupostaris corresponents.
  
b) La liquidació de crèdits exigibles i sol·licituds d'ordenació de pagament, així com l'aprovació dels justificants necessaris per a procedir al pagament dels capítols II, IV, VI, VII i VIII, dels seus programes pressupostaris corresponents.
  
S'exceptua del que s'ha previst en els apartats anteriors els actes relatius a la realització de campanyes institucionals i promocionals, que seran competència del sotssecretari.
  
Article 3
  
Delegar en els directors territorials d'esta Conselleria d'Agricultura, Pesca i Alimentació l'autorització de gastos, disposició i liquidació de crèdits exigibles corresponents als contractes menors dels capítols II i VIII del pressupost de gastos assignats per la Sotssecretaria als seus respectius centres gestors, d'acord amb les normes de gestió que es dicten per a cada exercici. Així mateix, es delega la liquidació de crèdits exigibles del capítol II derivats de qualsevol expedient de contractació igualment corresponent a gastos dels seus centres gestors.
  
Article 4
  
Delegar en el sotssecretari i en els directors generals de la Conselleria d'Agricultura, Pesca i Alimentació les facultats de nomenar director de l'obra o treball, i de designar representant de l'administració en la seua recepció, respecte d'aquelles obres o treballs que es realitzen a càrrec dels seus programes respectius i siguen d'àmbit supraprovincial. També se'ls delega la facultat d'actuar ells mateixos com a representants de l'administració. Els nomenaments indicats hauran d'atorgar-se necessàriament a favor de persones distintes.
  
Delegar, així mateix, en el sotssecretari la facultat esmentada en aquelles obres civils que es realitzen a les seus dels servicis centrals.
  
Article 5
  
Delegar en els directors territorials de la Conselleria d'Agricultura, Pesca i Alimentació les facultats de nomenar director de l'obra o treball, i de representant de l'administració en la seua recepció, respecte d'aquelles obres o treballs que es realitzen en la seua província respectiva, sense perjuí d'allò que s'establix en l'últim paràgraf de l'article anterior. També se'ls delega la facultat d'actuar ells mateixos com a representants de l'administració. Els nomenaments indicats hauran d'atorgar-se necessàriament a favor de persones distintes.
  
Article 6
  
Delegar en el sotssecretari i en els directors generals, respecte d'aquelles obres o treballs que es realitzen a càrrec dels seus programes pressupostaris respectius, les facultats de nomenar coordinador en matèria de seguretat i salut durant l'elaboració del projecte, així com en l'execució de l'obra i la d'aprovar els plans de seguretat i salut en el treball establits en l'article 7 del Reial Decret 1.627/1997, de 24 d'octubre.
  
La designació del coordinador en matèria de seguretat i salut durant l'elaboració del projecte i l'execució de l'obra podrà recaure en la mateixa persona.
  
DISPOSICIÓ ADDICIONAL
  
En les resolucions que es dicten fent ús de la delegació de competències d'esta orde es farà constar sempre este aspecte de forma expressa, d'acord amb allò que s'establix en l'article 68.5 de la Llei 5/1983, de Govern Valencià.
  
DISPOSICIÓ DEROGATÒRIA
  
Queda derogada expressament l'Orde de 21 d'abril de 1997, de la consellera d'Agricultura, Pesca i Alimentació, sobre delegació de funcions en el secretari general i altres òrgans de la Conselleria d'Agricultura, Pesca i Alimentació (DOGV núm. 2997, de 22.05.1997), així com l'Orde de 16 de maig de 2001, de la Conselleria d'Agricultura, Pesca i Alimentació, sobre delegació de funcions en el director general de Modernització d'Estructures Agràries de la Conselleria d'Agricultura, Pesca i Alimentació (DOGV núm. 4055, de 23.05.2001).
  
DISPOSICIÓ FINAL
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 22 d'octubre de 2003
  
La consellera d'Agricultura, Pesca i Alimentació,